# Die Schedelsche Weltchronik (deutsch):230

| 229 <<<Vorheriges Blatt | Die Schedelsche Weltchronik Blatt CCXXX | Nächstes Blatt>>> 231 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXXIX verso:

PRag ein hawbtstatt des Behmischen ko$^e$nigreichs ist ein fast große stat. der beschreibung von irs alters wegen billich vorlangst gesetzt solt worden sein. Aber nach dem kaiser Karl der vierd: der behmisch ko$^e$nig vil großtetiger gedechtnußwirdiger sachen bey diser statt geu$^e$bet hat so ist ir beschreibung bis nach meldung solcher seiner henndel ansteend bliben. Nw dise statt Prag hat (als die behmischen historien sagen) nach den zeitten des patriarchen Abrahe anfang gehabt. vnd ist ein erber ko$^e$nigclicher bischoflicher stu$^o$l. vnd in drey tayl. nemlich in klein prag. alt prag vnd new prag getailt. Klein prag begreift die lingken seytten der Mulda vnd beru$^e$rt den berg auff dem dann der ko$^e$nigclich hoff vnnd sant Veits bischofliche thumkirch ligt. Alt prag ligt gantz in einer ebne. mit großtatigen hohlo$^e$blichen gepewen gezieret. Auß derselben alten statt kombt man in die klainen vber ein staynine prugken. die hat .xxiiii. schwinbogen. So ist die new statt von der alten mit eim tieffen graben gesu$^e$ndert. vnd vmb vnd vmb mit mawrn bewaret. Dise statt ist fast weyt vnd streckt sich bis an sant Karls vnd sant Katherinen berg vnd bis an den vischerat. der dann in gestalt eins schloss gepawt ist. Daselbst ist das collegium der schu$^o$l. Dise statt ist hohberu$^e$mbt vnd namhaftig in behmerland. das dann zu teu$^e$tschen lannden geho$^e$rt. vnnd ligt schier alle gein den lu$^e$ften mitternacht. vnd hat ein rotunde gestalt. vnd allenthalben vom mittel an die o$^e$rter drey tagrayse vnd einen wald gantz vmb sich. vnd wirdt mit vil flu$^e$ßen befeu$^e$chtigt. darunder ist die Mulda der gro$^e$sist. die dann in die hawbtstatt Prag fleu$^e$ßt. Als nw des namenshalben diser stat wie die gehaißen werden solt zwaiung entstund do verordnet Libussa die fu$^e$rstin das man auß der wercklewten einen der zum ersten begegnet fragen solt was er machet. alßdann solt die statt nach dem ersten wort desselben werckmans antwurt genambt werden. also ward erstlich ein zymmerman gefragt. der sprach er machet ein geschwel. das heißt nach behmischem gezu$^e$nge praha. von dannen her wardt dise statt mit verzucktem wort Praga genannt. In disem land haben die Amasonischen weiber ettliche zeit. vnnd darnach hertzogen geherrschet bis auff Vratislaum den ersten ko$^e$nig. der dann nach der gepurt cristi .M.lxxxvi. zu Mayntz in versamlung der fu$^e$rsten von kaiser Heinrichen dem fu$^e$nfften zu ko$^e$nig zu beheim erklert. vnd merhern. schlesia vnd lausitzerland demselben behmischen ko$^e$nigreich zugewendt ward[.]

## CCXXX recto:

Darauff ward Gilbertus ertzbischoff zu Tryer mit disem Vratislao gein Prag gesendet. denselben Vratislaem vor der landschaft zu ko$^e$nig zesalben vnd mit ko$^e$nigclichen wirden zezieren. Derselb Vratislaus hat mit verwilligung babsts Alexandri des dritten ein versamlung geregelter chorherren in dem Pragischen schloss auffgerichtet. darinn sich dann nicht allain der probst sunder auch der techant vnnd der briester. ewangelier vnnd epistler so sie die go$^e$ttlichen ambt halten bischoflicher zierde geprauchen. vnd der probst ein cantzler des ko$^e$nigreichs genannt gepraucht sich auch fu$^e$rstlicher wirdigkeit. Ettlich sagen Behmer land sey durch kaiser Friderichen den ersten auß eim hertzogthumb zu eim ko$^e$nigreich erhebt worden. Darnach hat graff Vlrich zu kerndten der keynen manlichen erben het von Othocaro dem behmischen ko$^e$nig gelt empfangen vnd ime darfu$^e$r Kerndten Crayn die Windischen marck vnd Portunaw vbergeben. Zu letst bey zeiten kaiser Karls des vierden ist das behmisch ko$^e$nigreich in großer mechtigkeit glori vnd wunderperlicher zunemung gestanden. also das kein ko$^e$nigreich in gantzem Europa dem behmischen gegleichen mocht. an manigfeltigkeit. ko$^e$stlichkeit. vnd zierlichkeit der kirchen vnd gotzhewser. mit hohen. herrlichen. weyten. hu$^e$bschen. wercklichen. liechten vnnd scheinperlichen gepewen auffgerichtet. vnd mit scho$^e$nen ko$^e$stlichen silberinen vnd guldinen ornaten. klaynaten. edelmgestayn. klaydungen vnd zierden begabet. vnd nicht allain in stetten sunder auch in do$^e$rffern. Vnder andern was ein ko$^e$stlich closter zu Prag an der Mulda gelegen. daselbstinn hetten die behmischen ko$^e$nig ire begrebnus. In demselben closter was außerhalb anders seins ko$^e$stlichen vnd gedechtnußwirdigen gepews ein weyter scho$^e$ner vieregketer creu$^e$tzgang. darinn was das alt vnd new testament von anbegynn des gescho$^e$pfs bis auff sant Johans heymliche offenbarung in tafeln mit so$^e$lchen scho$^e$nen fo$^e$lligen bu$^o$chstaben geschriben das es ein yeder vom ho$^e$hsten bis herab leichtlich lesen mocht[.] Diss behmer land was ein plumm der su$^e$ßigkeit. das ettwen vnder den fu$^e$rsten vnd ko$^e$nigen einen su$^e$ßen ru$^o$ch vnd geschmack von ime gabe. Aber nw hat es layder einen vberru$^e$echenden gestanck. got wo$^e$l das er schier widerumb zu su$^e$ßem geru$^e$chde vnnd schmack gelang. Die historien diss bemischen lands vnnd geschihten seiner ko$^e$nig hat babst Pius der ander gar treffenlich beschriben.
* ↑ 1086 n. Chr.